b'\n_START_ARTICLE_\nArquebisbat de Vancouver\n_START_SECTION_\nTerritori\n_START_PARAGRAPH_\nL\'arxidi\xc3\xb2cesi est\xc3\xa0 situada a la part sud-occidental de la prov\xc3\xadncia de la Col\xc3\xbambia brit\xc3\xa0nica, al Canad\xc3\xa0._NEWLINE_La seu arxiepiscopal \xc3\xa9s la ciutat de Vancouver, on es troba la catedral de la Mare de D\xc3\xa9u del Roser._NEWLINE_El territori s\'est\xc3\xa9n sobre 119.439\xc2\xa0km\xc2\xb2, i est\xc3\xa0 dividit en 77 parr\xc3\xb2quies.\n_START_SECTION_\nDemografia arxidiocesana\n_START_PARAGRAPH_\nEl 2010 l\'arxidi\xc3\xb2cesi tenia 77 parr\xc3\xb2quies, 16 missions, 93 preveres diocesans, 105 preveres religiosos i 465.717 fidels cat\xc3\xb2lics. Tamb\xc3\xa9 tenia 120 religioses, 127 religiosos i 2 diaques permanents._NEWLINE_Hi ha 49 escoles cat\xc3\xb2liques.\n_START_SECTION_\nHist\xc3\xb2ria\n_START_PARAGRAPH_\nEl 24 de juliol s\'erig\xc3\xad la di\xc3\xb2cesi de l\'illa de Vancouver, a partir del vicariat apost\xc3\xb2lic del Territori d\'Oregon.\n_START_SECTION_\nEls anys dels Oblats de Maria Immaculada\n_START_PARAGRAPH_\nEl 14 de desembre de 1863 s\'erig\xc3\xad el Vicariat apost\xc3\xb2lic de la Col\xc3\xbambia Brit\xc3\xa0nica. Un prevere franc\xc3\xa8s, anomenat Louis-Joseph D\'Herbomez, dels Oblats de Maria Immaculada, esdevingu\xc3\xa9 el primer vicari apost\xc3\xb2lic del nou territori. Posteriorment seria consagrat bisbe el 1864 i serv\xc3\xad la comunitat cat\xc3\xb2lica fins a la seva mort, el 1890._NEWLINE_El 2 de setembre de 1890, el vicariat de la Col\xc3\xbambia Brit\xc3\xa0nica esdevingu\xc3\xa9 el bisbat de New Westminster mitjan\xc3\xa7ant la butlla Vicarium pastoris del Papa Lle\xc3\xb3 XIII.  Un altre bisbe dels Oblats de Maria Immaculada, Pierre-Paul Durieu, assum\xc3\xad les responsabilitats i serv\xc3\xad la comunitat fins a la seva mort el 1899. Durant la seva estada, es va perdre el territori d\'Alaska en crear-se la Prefectura Apost\xc3\xb2lica d\'Alaska el 1894._NEWLINE_Un altre bisbe franc\xc3\xa8s, Augustin Dontenwill, va prendre el govern de la di\xc3\xb2cesi de New Westminster el 1899 i serv\xc3\xad la comunitat fins a la seva dimissi\xc3\xb3, quan va ser nomenat Superior General des Oblats de Maria Immaculada, el 1908. Durant el seu mandat, s\'inici\xc3\xa0 la catedral de la Mare de D\xc3\xa9u del Roser.\n_START_SECTION_\nSota l\'arxidi\xc3\xb2cesi de Victoria\n_START_PARAGRAPH_\nEl 1903, la di\xc3\xb2cesi de l\'illa de Vancouver va ser elevada a arxidi\xc3\xb2cesi de l\'Illa de Vancouver i, el 1904, canvi\xc3\xa0 per l\'arxidi\xc3\xb2cesi de Vict\xc3\xb2ria. Un bisbe alemany, Bertram Orth, va ser nomenat arquebisbe el 1903 i dirig\xc3\xad l\'arxidi\xc3\xb2cesi de Vict\xc3\xb2ria i les seves sufrag\xc3\xa0nies fins a la seva dimissi\xc3\xb3 el 1908._NEWLINE_El 19 de setembre de 1908, la di\xc3\xb2cesi de New Westminster va ser elevada a l\'arxidi\xc3\xb2cesi de Vancouver mitjan\xc3\xa7ant el breu In sublimi Principis del Papa Pius X i a l\'octubre de 1908 l\'arxidi\xc3\xb2cesi de Victoria va ser degradada a la di\xc3\xb2cesi de Victoria. El Pare Alexander MacDonald, de Nova Esc\xc3\xb2cia, va ser r\xc3\xa0pidament nomenat i ordenat bisbe de Vict\xc3\xb2ria.\n_START_SECTION_\nEls bisbes canadencs\n_START_PARAGRAPH_\nDurant un any l\'arxidi\xc3\xb2cesi de Vancouver no va tenir bisbe fins que Neil McNeil, bisbe de St. George\'s, Newfoundland, esdevingu\xc3\xa9 el primer canadenc en ser nomenat arquebisbe de Vancouver el 19 de gener de 1910. La seva estada va ser breu, en ser nomenat arquebisbe de Toronto el 10 d\'abril de 1912._NEWLINE_L\'agost de 1912, Timothy Casey, bisbe de Saint John in America, New Brunswick, esdevingu\xc3\xa9 el cinqu\xc3\xa8 arquebisbe de Vancouver. Quan la I Guerra Mundial esclat\xc3\xa0 el 1914, l\'arquebisbe Casey va haver de fer front a temps financers durs a l\'arxidi\xc3\xb2cesi. Durant el seu govern, l\'esgl\xc3\xa9sia de la Mare de D\xc3\xa9u del Roser esdevingu\xc3\xa9 la catedral. Serv\xc3\xad la seva comunitat fins a la seva mort a l\'octubre de 1931.\n_START_SECTION_\nEls anys del "Duc de Ferro"\n_START_PARAGRAPH_\nL\'agost de 1928, un prevere de St. John, New Brunswick, esdevingu\xc3\xa9 arquebisbe coadjutor de Vancouver i el 5 d\'octubre de 1931, el bisbe William Mark Duke esdevingu\xc3\xa9 Arquebisbe de Vancouver. En els seus 32 anys de servei la comunitat l\'arquebisbe Duke va haver de fer front la Gran Depressi\xc3\xb3 i despr\xc3\xa9s els anys trenta bruts i la Segona Guerra Mundial. Les seves estrictes creences disciplin\xc3\xa0ries i la direcci\xc3\xb3 financera de l\'arxidi\xc3\xb2cesi van fer que reb\xc3\xa9s el sobrenom de "Iron Duke" (Duc de Ferro). El llegat que deix\xc3\xa0 quan es retir\xc3\xa0 el mar\xc3\xa7 de 1964 va ser impressionant: ajud\xc3\xa0 a establir el St. Mark\'s College a la Universitat de la Col\xc3\xbambia Brit\xc3\xa0nica, dos instituts cat\xc3\xb2lics, un institut laic, 22 escoles elementals cat\xc3\xb2liques i 3 hospitals cat\xc3\xb2lics, a m\xc3\xa9s de nombroses parr\xc3\xb2quies. Durant la seva estada, ced\xc3\xad territori perqu\xc3\xa8 el 22 de febrer de 1936 s\'erig\xc3\xad la di\xc3\xb2cesi de Nelson, i el 22 de desembre de 1945 el de Kamloops. Aquestes noves di\xc3\xb2cesis ajudaren en l\'erecci\xc3\xb3 d\'un nou institut, noves escoles elementals i parr\xc3\xb2quies._NEWLINE_El bisbe de Nelson, Martin Michael Johnston, esdevingu\xc3\xa9 arquebisbe coadjutor de Vancouver el 1954 per tal d\'assistir l\'arquebisbe Duke durant els seus 10 darrers anys de govern. El bisbe Johnston esdevingu\xc3\xa9 arquebisbe de Vancouver el 1964, retirant-se al 1969. Durant la seva estada, el vicariat de Prince Rupert va ser elevat a di\xc3\xb2cesi el 1967.\n_START_SECTION_\nAnys del Project Advance\n_START_PARAGRAPH_\nEl bisbe auxiliar, James Francis Carney, esdevingu\xc3\xa9 arquebisbe de Vancouver el 1969. L\'arquebisbe Carney esdevingu\xc3\xa9 el primer nascut a Vancouver en ser nomenat arquebisbe. Durant la seva estada va veure la necessitat de reconstruir moltes parr\xc3\xb2quies, escoles i hospitals que mostraven la seva edat. El Project Advance va ser presentat a la comunitat perqu\xc3\xa8 les parr\xc3\xb2quies recollissin fons. Aquests fons van tornar a la comunitat reconstruint les seves parr\xc3\xb2quies i escoles, aix\xc3\xad com construint noves infraestructures, com la Archbishop Carney Regional Secondary School, que va ser constru\xc3\xafda en honor de l\'arquebisbe, despr\xc3\xa9s que ell mor\xc3\xads el 1990.\n_START_SECTION_\nS\xc3\xadnode arxidioces\xc3\xa0\n_START_PARAGRAPH_\nAl desembre de 2006 l\'arxidi\xc3\xb2cesi va concloure un s\xc3\xadnode de 9 anys. Hi participaren representants laics i religiosos de cada parr\xc3\xb2quia, escola cat\xc3\xb2lica, comunitat religiosa, el seminari i organitzacions cat\xc3\xb2liques diverses, a m\xc3\xa9s d\'observadors no cat\xc3\xb2lics que tamb\xc3\xa9 van ser convidats al proc\xc3\xa9s._NEWLINE_Tot i que formalment es realitz\xc3\xa0 entre octubre del 2002 a octubre del 2003, des del 1998 es realitz\xc3\xa0 una preparaci\xc3\xb3 exhaustiva del s\xc3\xadnode durant el per\xc3\xadode que condu\xc3\xafa al Gran Jubileu del 2000. L\'objectiu del s\xc3\xadnode era portar l\'Esgl\xc3\xa9sia de Vancouver al segle XXI, del mode de "manteniment" on estava a un model de m\xc3\xa9s missi\xc3\xb3, tal com l\'arquebisbe em\xc3\xa8rit Adam Exner, OMI, senyal\xc3\xa0._NEWLINE_El 3 de desembre de 2006, a la Catedral de la Mare de D\xc3\xa9u del Roser, l\'arquebisbe Raymond Roussin, SM, declar\xc3\xa0 oficialment clausurat el s\xc3\xadnode, oficialment posant en marxa les iniciatives proposades._NEWLINE_D\'acord amb el diari arxidioces\xc3\xa0 "The B.C. Catholic", les primeres 20 declaracions del s\xc3\xadnode havien d\'entrar en vig\xc3\xa8ncia gaireb\xc3\xa9 de forma immediata. \xc2\xabentre les iniciatives m\xc3\xa9s destacades per encoratjar els pastors a delegar m\xc3\xa9s tasques als laics, a promoure la formaci\xc3\xb3 en la fe dels professors, a iniciar una estrat\xc3\xa8gia de formaci\xc3\xb3 en la fe per adults, per establir una oficina per a l\'evangelitzaci\xc3\xb3 i per iniciar un grup de suport per a preveres.\xc2\xbb\n_START_SECTION_\nSituaci\xc3\xb3 actual\n_START_PARAGRAPH_\nL\'arxidi\xc3\xb2cesi actualment es troba treballant en una millora significativa de les infrastructures. Aix\xc3\xb2 inclou millores en les mesures antis\xc3\xadsmiques en esgl\xc3\xa9sies i escoles. L\'arxidi\xc3\xb2cesi de Vancouver \xc3\xa9s considerada entre les m\xc3\xa9s conservadores del Canad\xc3\xa0.'